钦定古今图书集成/历象汇编/岁功典/第042卷 > 《遵生八笺》 > 夏季摄生消息论
## 钦定古今图书集成/历象汇编/岁功典/第042卷 > 《遵生八笺》 > 夏季摄生消息论

夏三月属火，主于长养，心炁火旺，味属苦，火能克金，
金属肺，肺主辛，当夏饮食之味，宜减苦增辛以养肺，
心炁当呵以疏之，嘘以顺之。三伏内腹中常冷，特忌
下利，恐泄阴气，故不宜鍼灸，惟宜发汗。夏至后夜半
一阴生，宜服热物，兼服补肾汤药。夏季心旺肾衰，虽
大热不宜吃冷淘冰雪、蜜水凉粉、冷粥，饱腹受寒，必
起霍乱。莫食瓜茄生菜，原腹中方受阴炁。食此凝滞
之物，多为症块。若患冷炁痰火之人，切宜忌之，老人
尤当慎护。平居檐下过廊，衖堂破窗，皆不可纳凉，此
等所在虽凉，贼风中人最暴。惟宜虚堂净室，水亭木
阴净洁空厂之处，自然清凉。更宜调息净心，常如冰
雪在心，炎热亦于吾心少减，不可以“热为热，更生热
矣。每日宜进温补平顺丸散，饮食温暖，不令太饱，常
常进之，宜桂汤、豆蔻熟水。其于肥腻当戒不得于星
月下露卧，兼便睡著，使人扇风取凉，一时虽快，风入
腠里，其患最深。贪凉兼汗，身当风而卧，多风痹，手足
不仁，语言蹇涩，四肢瘫痪。”虽不人人如此，亦有当时
中者，亦有不便中者，其说何也？逢年岁方壮，遇月之
满，得时之和，即幸而免，至后还发。若或年力衰迈，值
月之空，失时之和，无不中者。头为诸阳之总，尤不可
风，卧处宜密防小隙微孔，以伤其脑户。“夏三月，每日
梳头一二百下，不得梳著头皮，当在无风处梳之，自
然去风明目矣。”

《养生论》曰：“夏谓蕃秀，天地炁交，万物华实，夜卧早起，
无厌于日。使志无怒，使华成实，使炁得泄，此夏炁之
应，长养之道也。逆之则伤心，秋发痎疟，奉收者少，冬
至病重。”

又曰：“夏炁热，宜食菽以寒之，不可一于热也。禁饮温
汤，禁食过饱，禁湿地卧，并穿湿衣。”

又曰：“夏日不宜大醉，清晨吃炒葱头酒一二杯，令人
血炁通畅。”
又曰：“风毒脚炁，因肾虚而得。人生命门属肾，夏月精
化为水，肾方衰绝，故不宜房色过度，以伤元炁。”
又曰：“夏月宜用五枝汤洗浴，浴讫以香粉傅身，能驱
瘴毒，疏风炁，滋血脉，且免汗湿阴处，使皮肤燥痒。
夏三月丁巳、戊申、己巳、丑未辰日，宜炼丹药。”

夏三月头卧宜向南，大吉。

夏三月六炁一十八候，皆正长养之，令勿起土，伐大
树。

《千金方》曰：“夏七十二日，省苦增辛，以养肺炁。
《内经》曰：‘夏季不可枕冷石并铁物，取凉，大损人目’。”
陶隐居曰：“冰水止可浸物使驱日晒暑炁，不可作水
服，入腹内冷热相搏成疾。若多著饴糖拌食，以解酷
暑亦可。”

《书》曰：“夏至后、秋分前，忌食肥腻饼、霍、油酥之属。此等
物与酒浆、瓜果极为相妨。夏月多疾以此。”

又曰：“夏勿露卧，令人皮肤成癣，或作面疯。”

又曰：“夏伤暑热，秋必痎疟，忽遇大寒，当急时避，人多
率受时病由此而生。”

《参赞书》曰：“日色晒热，石上凳上不可便坐，搐热生豚
疮，冷生疝炁。人自大日色中热处晒回，不可用冷水
洗面，损目。伏热在身，勿得饮冷水及以冷物激身，能杀人。”

《书》云：“五六月，深山涧中停水多有鱼鳖精涎在内，饮
之成瘕。”

《金匮要略》曰：“夏三月不可食猪心，恐死炁犯我灵台
耳。宜食苦荬以益心。”
《千金异方》曰：“夏三月丙丁日，忌夫妇容止。”

五枝汤方

桑枝　槐枝。　桃枝，　柳枝。〈各一握〉　麻叶半斤。煎汤
一桶，去渣温洗，一日一次。

傅身香粉方

粟米作粉一斤，无粟米以葛粉代之。　青木香　麻
黄根　香附子〈炒〉　甘松　藿香　零陵香　已上
各二两，捣罗为末，和粉拌匀，作稀绢袋盛之，浴后扑
身。